PATVIRTINTA

Kauno lopšelio-darželio „Žingsnelis“

Direktorės 2024-02-20 įsakymu Nr. V-37

**KAUNO LOPŠELIO-DARŽELIO „ŽINGSNELIS“**

**DARBUOTOJŲ DARBO APMOKĖJIMO SISTEMOS APRAŠAS**

**I SKYRIUS**

**BENDROSIOS NUOSTATOS**

1. Darbuotojų darbo apmokėjimo sistemos aprašas (toliau – Aprašas) nustato gaires bei kriterijus, pagal kuriuos turėtų būti rengiamos biudžetinių švietimo įstaigų (ikimokyklinio ugdymo mokyklų, bendrojo ugdymo mokyklų, neformaliojo švietimo mokyklų) (toliau – įstaiga) darbuotojų, dirbančių pagal darbo sutartis (toliau – darbuotojai), darbo apmokėjimo sistemos ir teikiamos Lietuvos Respublikos darbo kodekso nustatyta tvarka darbuotojus atstovaujantiems subjektams informavimui ir konsultavimui.

2. Aprašas parengtas vadovaujantis Lietuvos Respublikos darbo kodeksu Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymu (toliau - Įstatymas), Darbo apmokėjimo sistemos nustatymo rekomendacijomis, patvirtintomis Lietuvos Respublikos Vyriausybės 2023 m. lapkričio 8 d. nutarimu Nr. 857 „Dėl darbo apmokėjimo sistemos nustatymo rekomendacijų patvirtinimo“ (toliau - Vyriausybės rekomendacijos), Vyriausybės strateginės analizės centro parengtomis Valstybės ar savivaldybės viešojo administravimo įstaigose ar institucijose dirbančių valstybės tarnautojų ir darbuotojų, dirbančių pagal darbo sutartis, darbo apmokėjimo sistemos kūrimo gairėmis, paskelbtomis Viešojo valdymo agentūros interneto svetainėje.

3. Darbo apmokėjimo sistema nustatoma kolektyvinėje sutartyje. Jei nėra tai nustatančios kolektyvinės sutarties, darbo apmokėjimo sistemą nustato įstaigos vadovas ir padaro ją prieinamą susipažinti visiems įstaigos darbuotojams.

4. Prieš nustatant ar keičiant darbo apmokėjimo sistemą, turi būti atliktos informavimo ir konsultavimo procedūros Lietuvos Respublikos darbo kodekso nustatyta tvarka.

5. Įstaigos darbo apmokėjimo sistemoje nurodomi:

5.1. darbo apmokėjimo principai, nurodyti Vyriausybės rekomendacijų 5 punkte;

5.2. įstaigos taikomas pareigybių grupavimo į pakopas būdas;

5.3. pareigybių lyginimo ir pareiginės algos koeficiento dydžio nustatymo kriterijai ir jų aprašymas;

5.4. įstaigos pareigybių struktūra;

5.5. pareiginių algų koeficientų intervalai;

5.6. priemokų ir skatinimo skyrimo tvarka, priemokų dydžiai;

5.7. pareiginės algos nustatymo, atlikus darbuotojo veiklos vertinimą, tvarka;

5.8. pareiginės algos koeficiento pakeitimo kitais, jei nenustatoma kintamoji dalis, atvejais sąlygos ir tvarka;

5.9. įstaigos darbo apmokėjimo sistemos peržiūrėjimo ir keitimo tvarka.

6. Įstaigos darbuotojų darbo užmokestį sudaro:

6.1. pareiginė alga;

6.2. priemokos;

6.3. piniginės išmokos;

6.4. mokėjimas už darbą poilsio ir švenčių dienomis, nakties bei viršvalandinį darbą ar darbą, kai yra nukrypimų nuo normalių darbo sąlygų, budėjimą;

6.5. pareiginės algos kintamoji dalis, kuri galioja iki 2024 metų kasmetinio veiklos vertinimo, vyksiančio 2025 metais.

7. Mokytojams (išskyrus trenerius), pagalbos mokiniui specialistams, mokyklų vadovams, jų pavaduotojams ugdymui, ugdymą organizuojančių skyrių vedėjams, švietimo pagalbos įstaigų vadovams, jų pavaduotojams ir skyrių vedėjams, kurių darbas laikomas pedagoginiu (toliau – Pedagoginės pareigybės) ir kurių pareiginės algos koeficientai nustatomi vadovaujantis Įstatymo 2 priede nurodytais pareiginės algos koeficientų dydžiais. Aprašu turėtų būti remiamasi nustatant veiklos sudėtingumą, kurių konkrečių dydžių Įstatymo 2 priedas nereglamentuoja, taip pat skiriant priemokas, skatinant, iš dalies vertinant vadovaujančius įstaigos darbuotojus.

**II SKYRIUS**

**DARBO APMOKĖJIMO PRINCIPAI**

8. Darbo apmokėjimo sistema nustatoma vadovaujantis teisinio apibrėžtumo, teisėtų lūkesčių apsaugos ir visokeriopos darbo santykių teisių gynybos, darbo santykių stabilumo, teisingo mokėjimo už darbą, vienodo atlygio už tokį patį ir vienodos vertės darbą, darbuotojų lygybės, nepaisant jų lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos, sveikatos būklės, ketinimo turėti vaiką (vaikų), įvaikį (įvaikių), globotinį (globotinių), rūpintinį (rūpintinių), santuokinės ir šeiminės padėties, priklausymo politinėms partijoms, profesinėms sąjungoms ir asociacijoms aplinkybių, nesusijusių su darbuotojų dalykinėmis savybėmis, laisvų kolektyvinių derybų ir teisės imtis kolektyvinių veiksmų, skaidrumo ir viešumo principais.

**III SKYRIUS**

**ĮSTAIGOS PAREIGYBIŲ STRUKTŪRA**

9. Efektyviam darbo apmokėjimo sistemos veikimui ir valdymui užtikrinti įstaigoje rekomenduotina sukurti įstaigos pareigybių struktūrą, pareigybes grupuojant į pakopas.

10. Pareigybių grupavimas į pakopas nuo žemiausios iki aukščiausios pakopos sukuriant įstaigos pareigybių struktūrą turi atspindėti sąlyginį kiekvienos pareigybės indėlį įstaigos vertės kūrime, t. y. vaidmenį įgyvendinant įstaigos veiklos tikslus.

11. Įstaigos pareigybes, kurioms pareiginės algos koeficientas nustatomas atsižvelgiant į tai, kad Įstatymo 1 priede nurodyti minimalūs pareiginės algos koeficientų dydžiai, rekomenduojama skirstyti į 5 pakopas vidinio palyginimo tarpusavyje būdu. Aukščiausia yra 5 pakopa, žemiausia - 1 pakopa. Pedagoginės pareigybės, kurių pareiginės algos koeficientai nustatomi vadovaujantis Įstatymo 2 priedu, į įstaigos pareigybių struktūrą skirstant pareigybes į pakopas, neįtraukiamos (Aprašo 1 priedas).

**IV SKYRIUS**

**PAREIGYBIŲ LYGINIMO IR PAREIGINĖS ALGOS KOEFICIENTO DYDŽIO NUSTATYMO KRITERIJAI**

12. Lyginant pareigybes ir nustatant pareigybių didžiausius pareiginės algos koeficientų dydžius, viršijančius Įstatymo 1 priede nustatytus pareiginės algos minimalius koeficientus, rekomenduotina:

12.1 išlaikyti pareigybių grupių hierarchinės struktūros vientisumą nuo aukščiausios iki žemiausios pareigybių pakopos;

12.2. taikyti pareigybių lyginimo ir pareiginės algos koeficiento dydžio nustatymo kriterijus:

12.2.1 veiklos apimties – kriterijus, apibrėžiantis gebėjimą atlikti tam tikros apimties (susietos su įstaigos mokinių skaičiumi) užduotis;

12.2.2 veiklos sudėtingumo - kriterijus, apibrėžiantis gebėjimą atlikti tam tikro sudėtingumo (susieto su specialiųjų poreikių mokinių skaičiumi) užduotis;

12.2.3 darbo patirties – kriterijus, apibrėžiantis gebėjimą atlikti pavestas funkcijas priklausomai nuo turimos profesinio darbo patirties;

12.2.4 išsilavinimo – kriterijus, apibrėžiantis pareigybei reikalingą tam tikro lygio išsilavinimo būtinumą;

12.2.5 atsakomybės lygio – kriterijus, apibrėžiantis pareigybės faktinį atsakomybės lygį už laukiamą rezultatą.

13. Kiekvienas pareigybių lyginimo ir pareiginės algos koeficiento dydžio nustatymo kriterijus vertinamas balais: aukščiausias balas yra 5, žemiausias balas – 1 (Aprašo 2 Priedas). Visų 5 pareigybių lyginimo ir pareiginės algos koeficiento dydžio nustatymo kriterijų balai susumuojami ir priklausomai nuo bendros balų sumos kiekviena pareigybės pakopa skirstoma į 2 lygius (I lygis aukštesnis, bendra balų suma didesne, II lygis žemesnis, bendra balų suma mažesnė).

14. Pareigybę rekomenduojama vertinti kaip laisvą, t. y. neužimtą, apsibrėžiant pareigybei keliamus reikalavimus tinkamam rezultatui pasiekti.

**V SKYRIUS**

**PAREIGINĖS ALGOS KOEFICIENTŲ INTERVALŲ NUSTATYMAS**

15. Kiekvienai įstaigos pareigybės pakopai ir lygiui nustatomos pareiginės algos koeficientų minimali, vidutinė ir maksimali reikšmės (Aprašo 3 priedas).

16. Žemiausios (pirmos) pareigybių pakopos minimali pareiginės algos intervalo reikšmė atitinka mažiausią įstaigoje darbuotojo turimą pareiginės algos koeficientą.

17. Aukščiausios pareigybių pakopos maksimali pareiginės algos intervalo reikšmė atitinka įstaigos vadovo pavaduotojui nustatytą pareiginės algos koeficiento reikšmę.

18. Tarpinių pareigybių pakopų pareiginės algos intervalų maksimalios, vidutinės ir minimalios reikšmės nustatomos išlaikant nuoseklų intervalo plotį ir intervalo didėjimą, kylant nuo žemesnių į aukštesnes pareigybių pakopas.

19. Darbuotojo pareiginės algos minimalus koeficientas negali būti mažesnis nei nustatytas Įstatymo 1 priede, o darbininkų pareiginė alga – ne mažesnė kaip Lietuvos Respublikos Vyriausybės patvirtinta minimalioji mėnesinė alga.

**VI SKYRIUS**

**DARBUOTOJŲ PAREIGINĖS ALGOS KOEFICIENTŲ NUSTATYMAS ATLIKUS VEIKLOS VERTINIMĄ**

20. Įstaigos darbuotojų veiklos vertinimas atliekamas Įstatymo nustatyta tvarka.

21. Kai darbuotojo tarnybinė veikla įvertinama kaip viršijanti lūkesčius, tiesioginio vadovo sprendimu darbuotojui nustatomas ne mažiau kaip 0,06 didesnis pareiginės algos koeficientas ir ne daugiau kaip 0,09 didesnis pareiginės algos koeficientas, tačiau ne didesnis negu tai pareigybei nustatytas didžiausias pareiginės algos koeficientas (jei darbuotojo turimas pareiginės algos koeficientas nesiekia vidutinio pareiginės algos koeficiento, rekomenduojama didinti 0,09, jei siekia vidutinės pareiginės algos koeficientą didinti 0,06). Didinant pareiginės algos koeficientus negali būti viršyti įstaigai darbo užmokesčiui skirti asignavimai.

22. Kai darbuotojo tarnybinė veikla įvertinama kaip neatitinkanti lūkesčių, tiesioginio vadovo sprendimu darbuotojui nustatomas ne mažiau kaip 0,06 ir ne daugiau kaip 0,18 mažesnis pareiginės algos koeficientas, tačiau ne mažesnis negu tai pareigybei nustatytas mažiausias pareiginės algos koeficientas.

23. Kai darbuotojo tarnybinė veikla įvertinama kaip atitinkanti lūkesčius ar iš dalies atitinkanti lūkesčius, jo pareiginės algos koeficientas nesikeičia.

24. Įstaigos darbuotojams, kurių veikla 3 metus iš eilės įvertinama kaip viršijanti lūkesčius, bent vieną kartą per 3 metus rekomenduojama nustatyti didesnę pareiginę algą, išskyrus atvejus, kai darbuotojui jau nustatytas maksimalus pareiginės algos koeficientas pagal įstaigos darbo apmokėjimo sistemą.

25. Įstaigų darbuotojų 2023 metų veiklos vertinimas atliekamas pagal tvarką, nustatytą iki šio Įstatymo įsigaliojimo, t. y. įvertinus veiklą gerai rekomenduojama nustatyti 5 proc. kintamąją dalį, įvertinus labai gerai - 15 proc. kintamąją dalį, neviršijant įstaigai darbo užmokesčiui skirtų asignavimų. Taip pat įvertinus darbuotojų veiklą už 2023 metus labai gerai rekomenduojama darbuotojui nustatyti ne mažesnį kaip 0,06 ir ne didesnį kaip 0,09 pareiginės algos koeficientą, neviršijant įstaigai darbo užmokesčiui skirtų asignavimų.

**VII SKYRIUS**

**PRIEMOKOS, SKATINIMAS**

26. Įstaigos darbuotojams vadovo įsakymu ***gali būti skiriamos*** šios priemokos:

26.1. už pavadavimą, kai raštu pavedama laikinai atlikti kito darbuotojo pareigybei nustatytas funkcijas (nustatytas pavadavimo pareiginės algos koeficientas – 0,6);

26.2. už papildomų užduočių, suformuluotų raštu, atlikimą, kai dėl to viršijamas įprastas darbo krūvis arba kai atliekamos pareigybės aprašyme nenustatytos funkcijos;

26.3. už įprastą darbo krūvį viršijančią veiklą, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės.

27. Įstaigos darbuotojams rekomenduojama skirti tokio dydžio priemokas: vadovo pavaduotojams nuo 10 iki 40 procentų pareiginės algos, padalinių vadovams, specialistams, kvalifikuotiems darbuotojams, darbininkams - nuo 10 iki 30 procentų pareiginės algos dydžio.

28. Rekomenduojama įstaigoje sudaryti objektyvių kriterijų, pagal kuriuos mokama, priemoka, sąrašą, konkrečius skiriamų priemokų dydžius pagal atskirus kriterijus, priemokų sumavimo taisykles ir kitas priemokų skyrimo sąlygas, siekiant laikytis teisingo mokėjimo už darbą, vienodo atlyginimo už tokį patį ar lygiavertį darbą principų. Konkretų priemokos dydį nustato įstaigos vadovas.

29. Kiekviena priemoka, nurodyta Įstatymo 8 straipsnio 1 dalyje negali būti mažesnė kaip 10 procentų pareiginės algos, o jų suma negali viršyti 80 procentų pareiginės algos. Priemokos skiriamos neviršijant įstaigai darbo užmokesčiui skirtų asignavimų.

30. Įstaigos darbuotojai ***gali būti skatinami*** Įstatymo nustatyta tvarka šiomis skatinimo priemonėmis:

30.1. padėka;

30.2. nuo 1 iki 2 pareiginių algų dydžio pinigine išmoka už asmeninį išskirtinį indėlį įgyvendinant įstaigai nustatytus tikslus ar pasiektus rezultatus ir įgyvendintus uždavinius arba už pasiektus padalinio strateginio planavimo dokumentuose nurodytus tikslus (tačiau ne dažniau kaip du kartus per kalendorinius metus);

30.3. suteikiant iki 5 mokamų papildomų poilsio dienų (tačiau ne daugiau kaip 10 mokamų papildomų poilsio dienų per metus) arba atitinkamai sutrumpinant darbo laiką;

30.4. vienkartine pinigine išmoka Lietuvos Respublikos Vyriausybės nustatyta tvarka;

30.5 finansuojant kvalifikacijos tobulinimą ne didesne kaip įstaigos darbuotojo vienos pareiginės algos dydžio suma per metus.

31. Įstaigos darbuotojai skatinami neviršijant įstaigai darbo užmokesčiui skirtų asignavimų.

32. Darbuotojai, jeigu buvo nustatyta, kad per paskutinius 6 mėnesius jie padarė darbo pareigų pažeidimą, neskatinami, išskyrus atvejį, kai darbuotojo veikla įvertinama kaip viršijanti lūkesčius. Darbuotojai, turintys galiojančią nuobaudą už Lietuvos Respublikos viešųjų ir privačių interesų derinimo įstatymo pažeidimus, gali būti skatinami tik praėjus Lietuvos Respublikos viešųjų ir privačių interesų derinimo įstatyme nurodytiems terminams nuo sprendimo pripažinti juos pažeidusiais Lietuvos Respublikos viešųjų ir privačių interesų derinimo įstatymo reikalavimus priėmimo dienos.

**VIII SKYRIUS**

**PEDAGOGINIŲ PAREIGYBIŲ, KURIOMS DARBO UŽMOKESTIS NUSTATOMAS PAGAL ĮSTATYMO 2 PRIEDĄ, PAREIGINĖS ALGOS KOEFICIENTŲ PADIDINIMAS DĖL VEIKLOS SUDĖTINGUMO**

33. Pedagoginėms pareigybėms, kurioms darbo užmokestis mokamas pagal įstatymo 2 priedą, pareiginės algos koeficientą dėl veiklos sudėtingumo rekomenduotina didinti taikant Įstatymo 2 priede nurodytų intervalų vidurkį (pvz., jei rekomenduotina didinti nuo 1-15 proc., tai taikyti vidurkį, t. y. 8 proc.).

34. Didinant pedagoginėms pareigybėms, kurioms darbo užmokestis mokamas pagal įstatymo 2 priedą, pareiginės algos koeficientą dėl veiklos sudėtingumo negalima viršyti konkrečiai ugdymo reikmei, iš kurios mokamas darbo užmokestis, skirtų mokymo lėšų (pvz., mokytojams- ugdymo planui įgyvendinti skirtų mokymo lėšų).

**IX SKYRIUS**

**BAIGIAMOSIOS NUOSTATOS**

35. Įsigaliojus Įstatymui darbuotojų pareiginė alga perskaičiuojama pareiginės algos pastoviąją dalį padalijant iš Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatyto pareiginės algos (atlyginimo) bazinio dydžio. Apskaičiuotas pareiginės algos koeficientas apvalinamas iki šimtųjų dalių darbuotojo naudai. Jei skaitmuo po paskutinio skaitmens, iki kurio apvalinama, yra didesnis už 0, prie paskutinio skaitmens pridedamas vienetas. Nustatytas pareiginės algos koeficientas fiksuojamas ir gali kilti tik per veiklos vertinimą.

36. Darbuotojų 2023 metų veiklos vertinimas atliekamas pagal tvarką nustatytą iki Įstatymo įsigaliojimo, vadovaujantis Valstybės ir savivaldybių įstaigų darbuotojų veiklos vertinimo tvarkos aprašo, patvirtinto Lietuvos Respublikos Vyriausybės 2017 m. balandžio 5 d. nutarimu Nr. 254 „Dėl Valstybės ir savivaldybių įstaigų darbuotojų veiklos vertinimo tvarkos aprašo patvirtinimo“, nustatyta tvarka, išskyrus metinių užduočių nustatymą. Lūkesčiai dėl 2024 metų veiklos nustatomi vadovaujantis Valstybės tarnautojų tarnybinės veiklos ir biudžetinių įstaigų darbuotojų veiklos vertinimo tvarkos aprašo, patvirtinto Lietuvos Respublikos Vyriausybės 2024 m. sausio 3 d. nutarimu Nr. 6 „Dėl Valstybės tarnautojų tarnybinės veiklos ir biudžetinių įstaigų darbuotojų veiklos vertinimo tvarkos aprašo patvirtinimo“ nustatyta tvarka.

Kauno lopšelio-darželio „Žingsnelis“

Direktorės 2024-02-20 įsakymu Nr. V-37

Patvirtinto „Darbuotojų darbo apmokėjimo sistemos aprašo“

1 priedas

|  |  |
| --- | --- |
| **Pareigybės pakopa** | **Pareigybė** |
| 5. | Vadovo pavaduotojas |
| 5.1 | Vadovo pavaduotojas (direktoriaus pavaduotojas ūkio reikalams) I lygis |
| 5.2 | Vadovo pavaduotojas (direktoriaus pavaduotojas ūki0 reikalams) II lygis |
| 4. | Padalinio vadovas |
| 4.1 | Padalinio vadovas (medicinos padalinio vadovas, ūkio padalinio vadovas) I lygis |
| 4.2 | Padalinio vadovas ( medicinos padalinio vadovas, ūkio padalinio vadovas) II lygis |
| 3. | Specialistas |
| 3.1 | Specialistas (dokumentų specialistas, informacinių technologijų specialistas, administratorius, sandėlininkas, metodininkas, bendrosios praktikos slaugytojas, archyvaras, bibliotekininkas, gestų kalbos vertėjas, dietistas, ergoterapeutas, kineziterapeutas, gydytojas, masažuotojas, technikas, dailininkas, drabužių dizaineris, neformaliojo (papildomo) ugdymo organizatorius, tarptautinio bakalaureato koordinatorius) I lygis |
| 3.2 | Specialistas (dokumentų specialistas, informacinių technologijų specialistas, administratorius, sandėlininkas, metodininkas, bendrosios praktikos slaugytojas, archyvaras, bibliotekininkas, gestų kalbos vertėjas, dietistas, ergoterapeutas, kineziterapeutas, gydytojas, masažuotojas, technikas, dailininkas, drabužių dizaineris neformaliojo (papildomo) ugdymo organizatorius, tarptautinio bakalaureato koordinatorius) II lygis |
| 2. | Kvalifikuotas darbuotojas |
| 2.1 | Kvalifikuotas darbuotojas (virėjas, ikimokyklinio ugdymo mokytojo padėjėjas, mokytojo padėjėjas, auklė, ūkio darbuotojas, vairuotojas, laborantas, slaugytojo padėjėjas, individualios priežiūros darbuotojas, muzikos instrumentų derintojas) I lygis |
| 2.2 | Kvalifikuotas darbuotojas (virėjas, ikimokyklinio ugdymo mokytojo padėjėjas, mokytojo padėjėjas, individualios priežiūros darbuotojas, auklė, ūkio darbuotojas, vairuotojas, laborantas, slaugytojo padėjėjas, muzikos instrumentų derintojas) II lygis |
| 1. | Darbuotojas (valytojas, kiemsargis, skalbinių tvarkytojas, virtuvės darbininkas, budėtojas, bendrabučio budėtojas, baseino prižiūrėtojas, scenos drabužių tvarkytojas) |

**ĮSTAIGŲ PAREIGYBIŲ STRUKTŪRA**

Kauno lopšelio-darželio „Žingsnelis“

Direktorės 2024-02-20 įsakymu Nr. V-37

patvirtinto „Darbuotojų darbo apmokėjimo sistemos aprašo“

2 priedas

**PAREIGYBIŲ LYGINIMO IR PAREIGINĖS ALGOS KOEFICIENTO DYDŽIO NUSTATYMO KRITERIJAI**

|  |  |  |  |
| --- | --- | --- | --- |
| **Pareigybių lyginimo kriterijai** | **Pareigybių lyginimo kriterijų rodikliai** | **Pareigybių lyginimo kriterijų rodiklių reikšmės** | **Pareigybių lyginimo kriterijų rodiklių įvertinimas balais** |
| veiklos apimties | mokinių skaičius | 1001 ir daugiau mokinių | 5 |
|  |  | 601-1000 mokinių | 4 |
|  |  | 351-600 mokinių | 3 |
|  |  | 151-350 mokinių | 2 |
|  |  | Iki 150 mokinių | 1 |
| veiklos sudėtingumo | specialiųjų poreikių turinčių mokinių skaičius | daugiau kaip 50 vaikų, turinčių specialiųjų ugdymosi poreikių, mokykloje | 5 |
|  |  | nuo 36 iki 50 vaikų, turinčių specialiųjų ugdymosi poreikių mokykloje | 4 |
|  |  | nuo 26 iki 35 vaikų, turinčių specialiųjų ugdymosi poreikių mokykloje | 3 |
|  |  | nuo 11 iki 25 vaikų, turinčių specialiųjų ugdymosi poreikių mokykloje | 2 |
|  |  | iki 10 vaikų, turinčių specialiųjų ugdymosi poreikių mokykloje | 1 |
| darbo patirtis | profesinio darbo patirtis metais | daugiau kaip 15 metų | 5 |
|  |  | nuo daugiau kaip 10 metų iki 15 metų | 4 |
|  |  | nuo daugiau kaip 5 metų iki 10 metų | 3 |
|  |  | nuo daugiau kaip 2 metų iki 5 metų | 2 |
|  |  | Iki 2 metų | 1 |
| išsilavinimas | reikalaujamas išsilavinimo lygis | aukštasis universitetinis su magistro laipsniu | 5 |
|  |  | aukštasis universitetinis | 4 |
|  |  | aukštasis koleginis | 3 |
|  |  | ne žemesnis kaip aukštesnysis išsilavinimas | 2 |
|  |  | ne žemesnis kaip vidurinis išsilavinimas ir (ar) įgyta profesinė kvalifikacija | 1 |
| atsakomybė | atsakomybė už žmones | priskirta daugiau kaip 50 pavaldžių darbuotojų | 5 |
|  |  | priskirta nuo 31 iki 50 pavaldžių darbuotojų | 4 |
|  |  | priskirta nuo 16 iki 30 pavaldžių darbuotojų | 3 |
|  |  | priskirta iki 15 pavaldžių darbuotojų | 2 |
|  |  | neturi pavaldžių darbuotojų | 1 |

Kauno lopšelio-darželio „Žingsnelis“

Direktorės 2024-02-20 įsakymu Nr. V-37

patvirtinto „Darbuotojų darbo apmokėjimo sistemos aprašo“

3 priedas

**PAREIGINĖS ALGOS KOEFICIENTŲ INTERVALAI**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | | | | | | | | |
| **Pareigybės pakopa** | **Pareigybės pavadinimas, lygis** | **Pareigybės lyginimo kriterijų rodiklių įvertinimo suma balais** | **Pareigybės lygis nustatytas įstatyme ir numatytas pareigybės aprašyme** | **Minimalus pareiginės algos koeficientas** | **Vidutinis pareiginės algos koeficientas** | **Maksimalus pareiginės algos koeficientas** | **Pareiginė alga su minimaliais pareiginės algos koeficientais, Eur** | **Pareiginė alga su vidutiniais pareiginės algos koeficientais, Eur** | **Pareiginė alga su maksimaliais pareiginės algos koeficientais, Eur** |
| 5. Vadovo pavaduotojas | | | | | | | | | |
| 5.1 | Vadovo pavaduotojas I lygis | nuo 13 balų iki 24 balų | A | 1.06 | 1.33 | 1.6 | 1893 | 2375 | 2857 |
| 5.2 | Vadovo pavaduotojas II lygis | iki 12 balų | A | 1.04 | 1.27 | 1.5 | 1857 | 2267 | 2678 |
| 4. Padalinio vadovas | | | | | | | | | |
| 4.1 | Padalinio vadovas I lygis | nuo 12 balų iki 23 balų | A | 0.9 | 1.18 | 1.46 | 1607 | 2107 | 2607 |
| 4.2 | Padalinio vadovas II lygis | iki 11 balų | A | 0.88 | 1.12 | 1.36 | 1571 | 2000 | 2428 |
| 4.3 | Padalinio vadovas I lygis | nuo 11 balų iki 22 balų | B | 0.85 | 1.06 | 1.26 | 1518 | 1893 | 2250 |
| 4.4 | Padalinio vadovas II lygis | iki 10 balų | B | 0.83 | 1 | 1.16 | 1482 | 1785 | 2071 |
| 3. Specialistas | | | | | | | | | |
| 3.1 | Specialistas I lygis | nuo 10 balų iki 20 balų | A | 0.69 | 1.02 | 1.35 | 1232 | 1821 | 2410 |
| 3.2 | Specialistas II lygis | iki 9 balų | A | 0.67 | 0.96 | 1.25 | 1196 | 1714 | 2232 |
| 3.3 | Specialistas I lygis | nuo 9 balų iki 18 balų | B | 0.64 | 0.9 | 1.15 | 1143 | 1607 | 2053 |
| 3.4 | Specialistas II lygis | iki 8 balų | B | 0.62 | 0.84 | 1.05 | 1107 | 1500 | 1875 |
| 2. Kvalifikuotas darbuotojas | | | | | | | | | |
| 2.1 | Kvalifikuotas darbuotojas I | nuo 9 balų iki 17 balų | C | 0.59 | 0.77 | 0.95 | 1053 | 1375 | 1696 |
| 2.2 | Kvalifikuotas darbuotojas II | iki 8 balų | C | 0.57 | 0.71 | 0.85 | 1018 | 1268 | 1518 |
| 1. Darbininkas | | | | | | | | | |
|  | - | - | D | MMA | MMA | MMA | 924 | 924 | 924 |